Γεώργιος Κόλλιας

Ο **Γεώργιος (Γιώργος) Κόλλιας** (αγγλ. *George Kollias*, γενν. 9 Νοεμβρίου 1958 στην Αθήνα) είναι Έλληνας βιολόγος, Μέλος της Ακαδημίας Αθηνών, και Καθηγητής Φυσιολογίας στην Ιατρική Σχολή του Πανεπιστημίου Αθηνών. Έχει συμβάλει καθοριστικά στη διαμόρφωση της προκλινικής επιστημονικής τεκμηρίωσης που οδήγησε στην ανάπτυξη των θεραπειών κατά του παράγοντα νέκρωσης όγκων (anti-TNF) για τη ρευματοειδή αρθρίτιδα. Το ερευνητικό του έργο συγκαταλέγεται μεταξύ των πλέον αναφερόμενων διεθνώς στον τομέα της πειραματικής παθοφυσιολογίας της φλεγμονής και της αυτοανοσίας, με σημαντικές συνεισφορές στην αποκάλυψη παθολογικών μηχανισμών σε ζωικά μοντέλα χρόνιων φλεγμονωδών και αυτοάνοσων νοσημάτων, όπως η ρευματοειδής αρθρίτιδα, η φλεγμονώδης νόσος του εντέρου και η πολλαπλή σκλήρυνση.Το εργαστήριό του έχει πραγματοποιήσει πρωτοποριακές μελέτες που ανέδειξαν τον κεντρικό ρόλο των ινοβλαστών στην παθοφυσιολογία της χρόνιας φλεγμονής και της ίνωσης, συμβάλλοντας στη διαμόρφωση ενός νέου ερευνητικού πεδίου και στη δημιουργία νέων θεραπευτικών προσεγγίσεων για χρόνιες φλεγμονώδεις και ινωτικές νόσους.Έχει επίσης διαδραματίσει σημαντικό ρόλο στην ανάπτυξη εθνικών υποδομών επιστημονικής και τεχνολογικής αριστείας στην Ελλάδα, όπως οι InfrafrontierGR και pMedGR. Είναι Ιδρυτής και Πρόεδρος της BIOMEDCODE HELLAS Α.Ε., η οποία παρέχει υπηρεσίες προκλινικής αξιολόγησης φαρμακευτικών ουσιών, καθώς και Ιδρυτής και Διευθυντής της εταιρίας INOLYSIS, η οποία αναπτύσσει καινοτόμες θεραπείες για τη χρόνια φλεγμονή και την ίνωση.

## Εκπαίδευση και σταδιοδρομία
Ο Γ. Κόλλιας αποφοίτησε από το Τμήμα Βιολογίας του Πανεπιστημίου Αθηνών και εκπόνησε τη διδακτορική του διατριβή στη μοριακή βιολογία κατά την περίοδο 1980–1984 στο το Εθνικό Ίδρυμα Ερευνών. Συνέχισε με μεταδιδακτορική έρευνα στο πεδίο της δομής και έκφρασης γονιδίων στο αντίστοιχο Εργαστήριο (Laboratory of Gene Structure and Expression) του Εθνικού Ινστιτούτου Ιατρικών Ερευνών (National Institute for Medical Research) στο Μill Hill του Λονδίνου. Από το 1990 ως το 2000 ίδρυσε και διεύθυνε το Εργαστήριο Μοριακής Γενετικής στο Ελληνικό Ινστιτούτο Παστέρ στην Αθήνα. Από το 2000 έως το 2002 διετέλεσε Διευθυντής του Ινστιτούτου Ανοσολογίας στο Ερευνητικό Κέντρο Βιοϊατρικών Επιστημών «Αλέξανδρος Φλέμινγκ», όπου υπηρέτησε ως Πρόεδρος και Επιστημονικός Διευθυντής κατά τις περιόδους 2002–2010 και 2016–2020. Από τον Ιούνιο του 2014 είναι Καθηγητής Πειραματικής Φυσιολογίας στην Ιατρική Σχολή του Πανεπιστημίου Αθηνών. Κατά την περίοδο 2020–2023 διετέλεσε Διευθυντής του Εργαστηρίου Φυσιολογίας.

## Ανακαλύψεις
Το 1991 η ερευνητική ομάδα του Γ. Κόλλια ήταν η πρώτη που απέδειξε *in vivo* την αιτιακή σχέση της απορρυθμισμένης παραγωγής TNF με την ανάπτυξη χρόνια πολυαρθρίτιδας σε πειραματόζωa. Επίσης, έδειξαν πρώτοι ότι τα αντισώματα anti-huTNF ήταν αποτελεσματικά στην αντιμετώπιση της νόσου. Αυτές οι έρευνες κινητοποίησαν το ενδιαφέρον προς τους αναστολείς του TNF και προηγήθηκαν της επιτυχίας των πρώτων κλινικών δοκιμών σε περιπτώσεις ρευματοειδούς αρθρίτιδας το 1994. Περαιτέρω έρευνες στο εργαστήριο του Κόλλια έδωσαν στοιχεία για τη λειτουργία του TNF, όπως και για τη δομή και λειτουργία του δευτερεύοντος λεμφικού συστήματος, δεδομένα τα οποία οδήγησαν πιο πρόσφατα στη συνειδητοποίηση της καίριας σημασίας των σημάτων TNFRI και NF-κB ειδικά μέσα στα δενδριτικά κύτταρα FDC στη ρύθμιση των αποκρίσεων των κυττάρων B και της αυτοανοσίας. Επιπλέον, η ομάδα του Γ. Κόλλια κατέδειξε τη δράση του TNF στην ανάπτυξη νόσου του Κρον συνδυασμένης με πολυαρθρίτιδα και τον ρόλο του διαμεμβρανικού σε σχέση με τον διαλυτό TNF στις παθογόνους αλληλουχίες διεργασιών. Αυτές οι μελέτες προσέφεραν μια καλύτερη κατανόηση της λειτουργίας των TNF στη φυσιολογία και αιτιολόγησαν δυνητικές παρενέργειες ή βελτιστοποιήσεις θεραπειών αντι-TNF και σε άλλες ασθένειες, όπως τη σκλήρυνση κατά πλάκας. Πιο πρόσφατα ο Κόλλιας πρότεινε μία νέα παθογονική αρχή για να ερμηνεύσει την κυτταρική βάση της δράσεως TNF σε ασθένειες όπως οι σπονδυλοαρθροπάθειες, καταδεικνύοντας ότι μεσεγχυματικά βλαστοκύτταρα, και συγκεκριμένα αρθρικοί ινοβλάστες και εντερικοί υποεπιθηλιακοί μυοϊνοβλάστες, αποτελούν παθογονικούς στόχους του TNF, σε βαθμό αρκετό για να δρομολογήσουν τις χρόνιες φλεγμονώδεις και καταστροφικές παθολογικές διεργασίες. Το 2005 ο Γ. Κόλλιας ίδρυσε την πρώτη εταιρεία βιοτεχνολογίας spin-off του Κέντρου Ερευνών «Αλέξανδρος Φλέμινγκ», την Biomedcode Hellas.

## Παραπομπές


## Εξωτερικοί σύνδεσμοι
* Ερευνητικό Κέντρο Βιοϊατρικών Επιστημών «Αλέξανδρος Φλέμινγκ»
* Εργαστήριο Φυσιολογίας, Ιατρική Σχολή ΕΚΠΑ
* Ιστότοπος της εταιρείας Biomedcode Hellas
* Ιστότοπος της εταιρείας INOLYSIS ΙΚΕ.

Κατηγορία:Έλληνες βιολόγοι
Κατηγορία:Έλληνες φυσιολόγοι
Κατηγορία:Μέλη της Ακαδημίας Αθηνών